Først røg Erik Hamrén i sommer og tirsdag blev det officielt, at Bruce Rioch kun får et halvt år i trænersædet hos de danske fodboldmestre fra AaB. Klubbens anfører, Thomas Augustinussen, håber på, at den nye træner får en langtidskontrakt. - Det er klart, at vi ikke skal have al for stor udskiftning. Man skal have nogle visioner, og det har vi i AaB, men man får det bedste ud af holdet ved at have en træner i længere tid. Han kan gå ind og udvikle spillerne som Hamrén for eksempel gjorde. Jeg er også sikker på, at det er det, som klubben finder til os efter nytår, siger Augustinussen, der sammen med AaB ligger under nedrykningsstregen i SAS Ligaen efter de ni første spillerunder. - For mig er det i hvert fald bare rart, at der er kommet en afklaring på, hvad der skal ske. Vi spillere har ikke tænkt så meget over det med Bruce, men nu behøver vi ikke længere svare på spørgsmål om det, fortæller AaB-anføreren. /ritzau/
Når de danske fodboldmestre AaB efter nytår skal have ny træner efter Bruce Rioch, så håber anfører Thomas Augustinussen på, at det bliver en langtidsløsning.